钦定古今图书集成/明伦汇编/氏族典/第474卷 > 《廖用贤尚友录》 > 戴
## 钦定古今图书集成/明伦汇编/氏族典/第474卷 > 《廖用贤尚友录》 > 戴

按《万姓统谱》。字时重，鄞人，槚子。正德丁丑进士，官
刑曹督狱。见系囚滞秽，令栉沐以苏。疠有方士，能言
阴事多验，卿相以下迎致恐后。独心知其妖，檄召讯
之，果挟《采生》术，遂置之法。迁四川佥事，以忤时宰夺
职。家居八年，复起为河南佥事。寻转江西参议，升副
使，江西参政，复陞山西按察使。振饬宪典，官寮惮之。
有奄竖杀人，匿宗室中，吏不敢向问。即收捕付狱。
闻者悚息。历四川巡抚都御史。入蜀革烦苛，孜孜以
保釐为计。所历诸部，虽羊肠鸟道，必轻车诣之，问民
所疾苦。故老相传，以为“抚臣旌节，百年仅一睹见也。”
初，家居，见河渠不饬，作《鄞人水利三叙》；见贪人利
番舶阑出无忌，作《海防策》；其言皆凿凿不爽。精于
吏事，而负气高亢，不俯首权贵，又不为同事所懽，故
动见阻抑，不竟所施云。